title: Регламент за изпълнение (ЕС) 2016/38 на Комисията от 14 януари 2016 година за изменение на Регламент (ЕО) № 555/2008 по отношение на максималния таван на авансовите плащания за подпомагането за инвестиции и иновации в рамките на националните програми за подпомагане в лозаро-винарския сектор

text:
               16.1.2016

               BG

               Официален вестник на Европейския съюз

               L 11/1

         РЕГЛАМЕНТ ЗА ИЗПЪЛНЕНИЕ (ЕС) 2016/38 НА КОМИСИЯТА
   от 14 януари 2016 година
   за изменение на Регламент (ЕО) № 555/2008 по отношение на максималния таван на авансовите плащания за подпомагането за инвестиции и иновации в рамките на националните програми за подпомагане в лозаро-винарския сектор
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 54, букви б) и е) от него,
   като има предвид, че:

               (1)

               В член 19, параграф 2 и член 20в, параграф 2 от Регламент (ЕО) № 555/2008 на Комисията (2) се урежда финансовото управление на подпомагането, предоставено за инвестиции и иновации в рамките на националните програми за подпомагане в лозаро-винарския сектор. В посочените разпоредби максималният таван на авансовите плащания по отношение на мярката за инвестиции за финансовите години 2013, 2014 и 2015 и по отношение на мярката за иновации за финансовите години 2014 и 2015 се определя на 50 %. Това временно увеличение спрямо обичайния таван от 20 % следва да продължи да се прилага през 2016 г., за да се улесни изпълнението на посочените мерки на фона на трудното финансово положение, което все още съществува в много държави членки.

               (2)

               Поради това Регламент (ЕО) № 555/2008 следва да бъде съответно изменен.

               (3)

               С цел да се осигури непрекъснатост на условията, предвидени по отношение на авансовите плащания при мерките за инвестиции и иновации, и да се изключи всякаква дискриминация между бенефициерите, настоящият регламент следва да се прилага от 1 януари 2016 г.

               (4)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 555/2008 се изменя, както следва:

               1)

               В член 19, параграф 2 втората алинея се заменя със следното:
               „Размерът на авансовите плащания не надхвърля 20 % от публичната помощ, свързана с инвестицията, и неговото изплащане се извършва при условие на издаването на банкова или еквивалентна на нея гаранция в размер на 110 % от сумата на авансовото плащане. Въпреки това, при инвестиции, за които индивидуалното решение за предоставяне на подпомагане е взето през финансовите години 2013, 2014, 2015 или 2016, размерът на авансовите плащания може да бъде увеличен до размер, равен на 50 % от публичната помощ, свързана със съответната инвестиция. За целите на член 23 от Делегиран регламент (ЕС) № 907/2014 на Комисията (3) задължението се състои в това да бъде изразходвана цялата авансово изплатена сума за изпълнение на съответната операция в рамките на две години след нейното изплащане.

                  (3)  Делегиран регламент (ЕС) № 907/2014 на Комисията от 11 март 2014 г. за допълнение на Регламент (ЕС) № 1306/2013 на Европейския парламент и на Съвета във връзка с разплащателните агенции и други органи, финансовото управление, уравняването на сметки, обезпеченията и използването на еврото (ОВ L 255, 28.8.2014 г., стр. 18).“"

               2)

               В член 20в, параграф 2 втората алинея се заменя със следното:
               „Размерът на авансовите плащания не надхвърля 20 % от публичната помощ, свързана с инвестицията в иновации, и неговото изплащане се извършва при условие на издаването на банкова или еквивалентна на нея гаранция в размер на 110 % от сумата на авансовото плащане. Въпреки това, при инвестиции в иновации, за които индивидуалното решение за предоставяне на подпомагане е взето през финансовите години 2014, 2015 или 2016, размерът на авансовите плащания може да бъде увеличен до размер, равен на 50 % от публичната помощ, свързана със съответната инвестиция. За целите на член 23 от Делегиран регламент (ЕС) № 907/2014 задължението се състои в това да бъде изразходвана цялата авансово изплатена сума за изпълнение на съответната операция в рамките на две години след нейното изплащане.“

         Член 2
   Влизане в сила и прилагане
   Настоящият регламент влиза в сила в деня след деня на публикуването му в Официален вестник на Европейския съюз.
   Той се прилага от 1 януари 2016 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 януари 2016 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 671.

      (2)  Регламент (ЕО) № 555/2008 на Комисията от 27 юни 2008 г. относно определяне на подробни правила за прилагане на Регламент (ЕО) № 479/2008 на Съвета относно общата организация на пазара на вино по отношение на програмите за подпомагане, търговията с трети страни, производствения потенциал и проверките в лозаро-винарския сектор (ОВ L 170, 30.6.2008 г., стр. 1).


title: Регламент за изпълнение (ЕС) 2016/1089 на Комисията от 5 юли 2016 година за одобряване на димеден оксид като съществуващо активно вещество за употреба в биоциди от продуктов тип 21 (Текст от значение за ЕИП)

text:
               6.7.2016

               BG

               Официален вестник на Европейския съюз

               L 180/25

         РЕГЛАМЕНТ ЗА ИЗПЪЛНЕНИЕ (ЕС) 2016/1089 НА КОМИСИЯТА
   от 5 юли 2016 година
   за одобряване на димеден оксид като съществуващо активно вещество за употреба в биоциди от продуктов тип 21
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди, и по-специално член 89, параграф 1 (1), трета алинея от него,
   като има предвид, че:

               (1)

               С Делегиран регламент (ЕС) № 1062/2014 на Комисията (2) е установен списък на съществуващите активни вещества, които да бъдат оценени с оглед на евентуалното им одобряване за употреба в биоциди. В посочения списък се включва димеден оксид.

               (2)

               Димедният оксид бе оценен за употреба в продукти от продуктов тип 21 — продукти против замърсяване, както са описани в приложение V към Регламент (ЕС) № 528/2012.

               (3)

               За оценяващ компетентен орган беше определена Франция и на 31 октомври 2014 г. тя представи доклада за оценката, заедно със своите препоръки.

               (4)

               В съответствие с член 7, параграф 2 от Делегиран регламент (ЕС) № 1062/2014 на 9 декември 2015 г. Комитетът по биоцидите изготви становището на Европейската агенция по химикали, като взе предвид заключенията на оценяващия компетентен орган.

               (5)

               Съгласно това становище може да се очаква, че биоцидите от продуктов тип 21, съдържащи димеден оксид, отговарят на изискванията на член 19, параграф 1, буква б) от Регламент (ЕС) № 528/2012, при условие че са спазени определени спецификации и условия, свързани с тяхната употреба.

               (6)

               Следва обаче да се потвърди допълнително дали са приемливи рисковете, свързани с употребата на продукти против замърсяване, и дали предложените мерки за ограничаване на рисковете са подходящи. За да може към момента, в който се подновяват одобренията на съществуващите активни вещества против замърсяване, да се улеснят прегледът и сравнението на рисковете и ползите от посочените вещества, както и на приложените мерки за ограничаване на риска, датата на изтичане на одобрението на всички посочени вещества следва да бъде една и съща.

               (7)

               Поради това е целесъобразно веществото димеден оксид да бъде одобрено за употреба в биоциди от продуктов тип 21 при спазване на определени спецификации и условия.

               (8)

               Преди одобряването на дадено активно вещество следва да се осигури разумен срок, за да се даде възможност на заинтересованите страни да предприемат мерките за подготовка, необходими за спазването на новите изисквания.

               (9)

               Мерките, предвидени в настоящия регламент, са в съответствие със становището на Постоянния комитет по биоцидите,

         ПРИЕ НАСТОЯЩИЯ РЕГЛАМЕНТ:
   Член 1
   Димедният оксид се одобрява като активно вещество за употреба в биоциди от продуктов тип 21 при спазване на спецификациите и условията, посочени в приложението.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 юли 2016 година.

            За Комисията

            Председател

         Jean-Claude JUNCKER

      (1)  ОВ L 167, 27.6.2012 г., стр. 1.

      (2)  Делегиран регламент (ЕС) № 1062/2014 на Комисията от 4 август 2014 г. относно работната програма за системно проучване на всички съществуващи активни вещества, съдържащи се в биоциди, посочени в Регламент (ЕС) № 528/2012 на Европейския парламент и на Съвета (ОВ L 294, 10.10.2014 г., стр. 1).

      ПРИЛОЖЕНИЕ

                  Общоприето наименование

                  Наименование по IUPAC
                  Идентификационни номера

                  Минимална степен на чистота на активното вещество (1)

                  Дата на одобрението

                  Дата на изтичане на одобрението

                  Продуктов тип

                  Специални условия

                  Димеден оксид

                  Наименование по IUPAC:
                  Меден (I) оксид
                  ЕО №: 215-270-7
                  CAS №: 1317-39-1

                  94,2 % тегловни

                  1 януари 2018 г.

                  31 декември 2025 г.

                  21

                  При оценката на продукта трябва да се обръща особено внимание на експозициите, рисковете и ефикасността, които са свързани с всякакви видове употреба, обхванати от заявление за издаване на разрешение, но не са разгледани в оценката (на равнището на Съюза) на риска от употребата на активното вещество.
                  В случай че продуктите, съдържащи димеден оксид, впоследствие бъдат разрешени за употреба от непрофесионални ползватели, лицата, които предлагат на пазара продуктите, предназначени за непрофесионални ползватели, следва да гарантират, че те се предлагат с подходящи ръкавици.
                  Предоставянето на разрешения за биоциди зависи от изпълнението на следните условия:

                              1)

                              За промишлените и професионалните ползватели са установяени процедури за безопасна работа и подходящи организационни мерки. В случаите, при които експозицията не може да бъде намалена до приемливо равнище с други средства, продуктите се използват с подходящи лични предпазни средства.

                              2)

                              На етикетите и в указанията за употреба (при наличие на такива) се посочва, че до пълното изсъхване на обработените повърхности те трябва да са извън досега на деца.

                              3)

                              На етикетите и на информационните листове за безопасност (ако има такива) на разрешените продукти се посочва, че дейностите по прилагане, поддръжка и ремонт се извършват в ограничени зони или върху непропусклива твърда основа с предпазно ограждение или върху почва, покрита с непропусклив материал, за да се предотвратят изпускания и да се сведат до минимум емисиите в околната среда, и че всички изпускания или отпадъци, съдържащи димеден оксид, се събират за повторна употреба или обезвреждане.

                              4)

                              За продукти, които могат да доведат до наличието на остатъчни вещества в храни или фуражи, се проверява необходимостта от определяне на нови или изменяне на съществуващите максимално допустими граници на остатъчните вещества (МДГОВ) в съответствие с Регламент (ЕО) № 470/2009 на Европейския парламент и на Съвета (2) или Регламент (ЕО) № 396/2005 на Европейския парламент и на Съвета (3), като се предприемат всички подходящи мерки за ограничаване на риска, за да се гарантира, че приложимите МДГОВ няма да бъдат превишени.

         (1)  Посочената в тази графа чистота е минималната степен на чистота на активното вещество, използвано за оценката, извършена в съответствие с член 89, параграф 1 от Регламент (ЕС) № 528/2012. Активното вещество в пуснатия на пазара продукт може да бъде със същата или различна чистота, ако е доказана техническата му равностойност с оцененото активно вещество.

         (2)  Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета (ОВ L 152, 16.6.2009 г., стр. 11).

         (3)  Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1).


title: Регламент за изпълнение (ЕС) № 673/2012 на Съвета от 23 юли 2012 година за прилагане на член 32, параграф 1 от Регламент (ЕС) № 36/2012 относно ограничителни мерки с оглед на положението в Сирия

text:
               24.7.2012

               BG

               Официален вестник на Европейския съюз

               L 196/8

         РЕГЛАМЕНТ ЗА ИЗПЪЛНЕНИЕ (ЕС) № 673/2012 НА СЪВЕТА
   от 23 юли 2012 година
   за прилагане на член 32, параграф 1 от Регламент (ЕС) № 36/2012 относно ограничителни мерки с оглед на положението в Сирия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 36/2012 (1), и по-специално член 32, параграф 1 от него,
   като има предвид, че:

               (1)

               На 18 януари 2012 г. Съветът прие Регламент (ЕС) № 36/2012.

               (2)

               Предвид сериозната обстановка в Сирия и в съответствие с Решение за изпълнение 2012/424/ОВППС на Съвета за изпълнение на Решение 2011/782/ОВППС на Съвета относно ограничителни мерки срещу Сирия (2), в съдържащия се в приложение II към Регламент (ЕС) № 36/2012 списък на физическите и юридическите лица, образуванията или органите, подлежащи на ограничителни мерки, следва да бъдат включени допълнителни лица и образувания,

         ПРИЕ НАСТОЯЩИЯ РЕГЛАМЕНТ:
   Член 1
   Лицата и образуванията, изброени в приложението към настоящия регламент, се добавят в списъка, който се съдържа в приложение II към Регламент (ЕС) № 36/2012.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 23 юли 2012 година.

            За Съвета

            Председател

         C. ASHTON

      (1)  ОВ L 16, 19.1.2012 г., стр. 1.

      (2)  Виж страница 81 от настоящия брой на Официален вестник.

      ПРИЛОЖЕНИЕ

         Лица и образувания, посочени в член 1

         Лица

                  Име

                  Идентификационни данни

                  Основания

                  Дата на включване в списъка

                  1.

                  Бригаден генерал
                  Sha’afiq Masa

                  Началник на отдел 215 (Дамаск) на разузнавателната служба на сухопътните сили. Отговорен за изтезанията на задържани представители на опозицията. Участва в репресивни действия срещу цивилни лица.

                  24.7.2012 г.

                  2.

                  Бригаден генерал
                  Burhan Qadour

                  Началник на отдел 291 (Дамаск) на разузнавателната служба на сухопътните сили. Отговорен за изтезанията на задържани представители на опозицията.

                  24.7.2012 г.

                  3.

                  Бригаден генерал
                  Salah Hamad

                  Заместник-началник на отдел 291 на разузнавателната служба на сухопътните сили. Отговорен за изтезанията на задържани представители на опозицията.

                  24.7.2012 г.

                  4.

                  Бригаден генерал Muhammad
                  (или: Khallouf (известен и като Abou Ezzat)

                  Началник на отдел 235, наречен „Палестина“ (Дамаск) на разузнавателната служба на сухопътните сили, който е в центъра на военния репресивен апарат. Пряк участник в репресивни действия срещу представителите на опозицията. Отговорен за изтезанията на задържани представители на опозицията.

                  24.7.2012 г.

                  5.

                  Генерал-майор Riad al-Ahmed

                  Началник на отдела на разузнавателната служба на сухопътните сили в град Lattaquié. Отговорен за изтезанията и убийствата на задържани представители на опозицията.

                  24.7.2012 г.

                  6.

                  Бригаден генерал
                  Abdul Salam Fajr Mahmoud

                  Началник на отдела в Bab Touma (Дамаск) на разузнавателната служба на военновъздушните сили. Отговорен за изтезанията на задържани представители на опозицията.

                  24.7.2012 г.

                  7.

                  Бригаден генерал
                  Jawdat al-Ahmed

                  Началник на отдела на разузнавателната служба на военновъздушните сили в град Homs. Отговорен за изтезанията на задържани представители на опозицията.

                  24.7.2012 г.

                  8.

                  Полковник
                  Qusay Mihoub

                  Началник на отдела в Deraa (изпратен от Дамаск в Deraa при започването на демонстрациите в този град) на разузнавателната служба на военновъздушните сили. Отговорен за изтезанията на задържани представители на опозицията.

                  24.7.2012 г.

                  9.

                  Полковник
                  Suhail Al-Abdullah

                  Началник на отдела на разузнавателната служба на военновъздушните сили в Lattaquié. Отговорен за изтезанията на задържани представители на опозицията.

                  24.7.2012 г.

                  10.

                  Бригаден генерал
                  Khudr Khudr

                  Началник на отдела на Главната разузнавателна служба в Lattaquié. Отговорен за изтезанията на задържани представители на опозицията.

                  24.7.2012 г.

                  11.

                  Бригаден генерал
                  Ibrahim Ma’ala

                  Началник на отдел 285 (Дамаск) на Главната разузнавателна служба (на мястото на бригаден генерал Hussam Fendi от края на 2011 г.) Отговорен за изтезанията на задържани представители на опозицията.

                  24.7.2012 г.

                  12.

                  Бригаден генерал
                  Firas Al-Hamed

                  Началник на отдел 318 (Homs) на Главната разузнавателна служба. Отговорен за изтезанията на задържани представители на опозицията.

                  24.7.2012 г.

                  13.

                  Бригаден генерал
                  Hussam Luqa

                  Началник на отдела на Дирекцията за политическа сигурност в Homs от април 2012 г. (на мястото на Nasr al-Ali). Отговорен за изтезанията на задържани представители на опозицията.

                  24.7.2012 г.

                  14.

                  Бригаден генерал
                  Taha Taha

                  Началник на отдела на Дирекцията за политическа сигурност в Lattaquié. Отговорен за изтезанията на задържани представители на опозицията.

                  24.7.2012 г.

                  15.

                  Бригаден генерал
                  Nasr al-Ali

                  Началник на отдела на Дирекцията за политическа сигурност в Deraa от април 2012 г. (бивш директор на отдела в Homs). Отговорен за изтезанията на задържани представители на опозицията.

                  24.7.2012 г.

                  16.

                  Bassel Bilal

                  Полицейски служител в централния затвор в Idlib; Пряк участник в изтезанията на представители на опозицията, задържани в затвора в Idlib.

                  24.7.2012 г.

                  17.

                  Ahmad Kafan

                  Полицейски служител в централния затвор в Idlib. Пряк участник в изтезанията на представители на опозицията, задържани в централния затвор в Idlib.

                  24.7.2012 г.

                  18.

                  Bassam al-Misri

                  Полицейски служител в централния затвор в Idlib; Пряк участник в изтезанията на представители на опозицията, задържани в централния затвор в Idlib.

                  24.7.2012 г.

                  19.

                  Ahmed al-Jarroucheh

                  Дата на раждане: 1957 г.

                  Началник на отдела за външно разузнаване на Главната разузнавателна служба (отдел 279). В това си качество отговаря за кадрите на Главната разузнавателна служба в посолствата на Сирия. Пряк участник в репресиите на сирийските власти срещу представителите на опозицията и по-специално отговаря за репресиите срещу сирийската опозиция в чужбина.

                  24.7.2012 г.

                  20.

                  Michel Kassouha
                  (известен още като Ahmed Salem; известен още като Ahmed Salem Hassan)

                  Дата на раждане: 1 февруари 1948 г.

                  Член на сирийските служби за сигурност от началото на 70-те години, участник в борбата срещу опозиционните сили във Франция и Германия. От март 2006 г. отговаря за връзките в отдел 273 на Главната разузнавателна служба на Сирия. В качеството си на дългогодишен кадър, той е близък с директора на Главната разузнавателна служба, Ali Mamlouk, един от най-важните кадри на режима по въпросите на сигурността, който е обект на ограничителни мерки на ЕС от 9 май 2011 г. Пряко подпомага репресивните действия срещу представителите на опозицията и по-специално отговаря за репресиите срещу сирийската опозиция в чужбина.

                  24.7.2012 г.

                  21.

                  Генерал Ghassan Jaoudat Ismail

                  Дата на раждане: 1960 г.
                  Място на раждане: Derikich, област Tartous

                  Ръководител на отдел „Мисии“ на разузнавателната служба на военновъздушните сили, който заедно с отдела за специални операции управлява елитните части на разузнавателната служба на военновъздушните сили, имащи важна роля в репресивните действия на режима. В това си качество Ghassan Jaoudat Ismail е част от военните ръководители, които пряко осъществяват репресивните действия на режима срещу представителите на опозицията.

                  24.7.2012 г.

                  22.

                  Генерал Amer al-Achi (известен още като Amis al Ashi; известен още като Ammar Aachi; известен още като Amer Ashi)

                  Завършил военното училище в Алеп, началник на отдел „Разузнаване“ на разузнавателната служба на военновъздушните сили (от 2012 г.), близък на Daoud Rajah, министър на отбраната на Сирия. Предвид функциите си в разузнавателната служба на военновъздушните сили Amer al-Achi, той е замесен в репресиите срещу сирийската опозиция.

                  24.7.2012 г.

                  23.

                  Генерал Mohammed Ali Nasr (или: Mohammed Ali Naser)

                  Дата на раждане: около 1964 г.

                  Близък на Maher al-Assad, по-малък брат на президента. Основната част от кариерата му е преминала в републиканската гвардия. През 2010 г. е назначен в отдел „Вътрешно разузнаване“ (или отдел 251) на Главната разузнавателна служба, чиято функция е да се бори срещу политическата опозиция. В качеството си на един от главните ръководители генерал Mohammed Ali е пряк участник в репресиите срещу представителите на опозицията.

                  24.7.2012 г.

                  24.

                  Генерал Issam Hallaq

                  Началник на генералния щаб на военновъздушните сили от 2010 г. Ръководи военновъздушните операции срещу опозицията.

                  24.7.2012 г.

                  25.

                  Ezzedine Ismael

                  Дата на раждане: средата на 40-те години (вероятно 1947 г.)
                  Място на раждане: Bastir. област Jableh.

                  Пенсиониран генерал и дългогодишен кадър на разузнавателната служба на военновъздушните сили, която оглавява в началото на 2000 г. През 2006 г. е назначен за политически съветник на президента по въпросите на сигурността. В качеството си на политически съветник на сирийския президент по въпросите на сигурността Ezzedine Ismael участва в политиката на репресии на режима срещу представителите на опозицията.

                  24.7.2012 г.

                  26.

                  Samir Joumaa (известен още като Abou Sami)

                  Дата на раждане: около 1962 г.

                  От близо 20 години е началник на кабинета на Mohammad Nassif Kheir Bek, един от главните съветници по въпросите на сигурността на Bachar al-Assad, (който официално заема поста на заместник на вицепрезидента Farouk al-Chareh). Тъй като е близък до Bachar al-Asad и Mohammed Nassif Kheir Bek, Samir Joumaa е замесен в политиката на репресии, провеждана от режима срещу представителите на опозицията.

                  24.7.2012 г.

         Образувания

                  Име

                  Идентификационни данни

                  Основания

                  Дата на включване в списъка

                  1.

                  Drex Technologies S.A.

                  Дата на учредяване: 4 юли 2000 г.
                  Учредителен номер: 394678
                  Директор: Rami Makhlouf
                  Регистриран представител: Mossack Fonseca & Co (BVI) Ltd

                  Цялото дружество Drex Technologies е собственост на Rami Makhlouf, включен в списъка за санкции на ЕС като лице, предоставящо финансова подкрепа на сирийския режим. Rami Makhlouf използва Drex Technologies, за да улесни управлението на международните си финансови участия, включващи дялове в SyriaTel, включено в списъка на ЕС на основание че също предоставя финансова подкрепа на сирийския режим.

                  24.7.2012 г.

                  2.

                  Cotton Marketing Organisation

                              Адрес: Bab Al-Faraj P.O. Box 729, Alep

                              Тел.: +96321 2239495/6/7/8

                              Cmo-aleppo@mail.sy

                              www.cmo.gov.sy

                  Държавно дружество. Предоставя финансова подкрепа на сирийския режим.

                  3.

                  Syrian Arab Airlines (изв. още като SAA, изв. още като Syrian Air)

                              Al-Mohafazeh Square, P.O. Box 417, Дамаск, Сирия

                              тел.: +963112240774

                  Държавна авиокомпания, контролирана от режима. Предоставя финансова подкрепа на режима.

                  24.7.2012 г.


title: Регламент за изпълнение (ЕС) 2016/131 на Комисията от 1 февруари 2016 година за одобряване на C(M)IT/MIT (3:1) като съществуващо активно вещество за използване в биоциди за продуктови типове 2, 4, 6, 11, 12 и 13 (Текст от значение за ЕИП)

text:
               2.2.2016

               BG

               Официален вестник на Европейския съюз

               L 25/48

         РЕГЛАМЕНТ ЗА ИЗПЪЛНЕНИЕ (ЕС) 2016/131 НА КОМИСИЯТА
   от 1 февруари 2016 година
   за одобряване на C(M)IT/MIT (3:1) като съществуващо активно вещество за използване в биоциди за продуктови типове 2, 4, 6, 11, 12 и 13
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 89, параграф 1, трета алинея от него,
   като има предвид, че:

               (1)

               С Делегиран регламент (ЕС) № 1062/2014 на Комисията (2) беше установен списък на съществуващите активни вещества, които да бъдат оценени с оглед на евентуалното им одобряване за използване в биоциди. Този списък включва веществото C(M)IT/MIT (3:1).

               (2)

               На C(M)IT/MIT (3:1) бе направена оценка съгласно член 16, параграф 2 от Директива 98/8/ЕО на Европейския парламент и на Съвета (3) с оглед на използването му в продуктов тип 2 — дезинфектанти за частна зона и за зони за обществено здраве и други биоциди, продуктов тип 4 — ветеринарнохигиенни биоциди, продуктов тип 6 — консерванти, използвани в съдове, продуктов тип 11 — консерванти за системи за течно охлаждане и преработка, продуктов тип 12 — антиплесенни продукти и продуктов тип 13 — консерванти за течности за обработка или рязане на материали, както са определени в приложение V към същата директива, които съответстват на продуктови типове 2, 4, 6, 11, 12 и 13, както са определени в приложение V към Регламент (ЕС) № 528/2012.

               (3)

               Франция бе определена за оценяващ компетентен орган и в съответствие с член 14, параграфи 4 и 6 от Регламент (ЕО) № 1451/2007 на Комисията (4) тя представи на Комисията докладите за оценка заедно с препоръките си съответно на 19 октомври 2011 г., 27 ноември 2012 г. и 22 април 2013 г.

               (4)

               В съответствие с член 7, параграф 1, буква б) от Делегиран регламент (ЕС) № 1062/2014 становищата на Европейската агенция по химикалите бяха формулирани на 5 февруари 2015 г., на 14 април 2015 г. и на 17 юни 2015 г. от Комитета по биоцидите, като бяха взети предвид заключенията на оценяващия компетентен орган

               (5)

               От тези становища става ясно, че биоцидите, използвани за продуктови типове 2, 4, 6, 11, 12 и 13 и съдържащи веществото C(M)IT/MIT (3:1), може да се очаква да отговарят на изискванията на член 5 от Директива 98/8/ЕО при спазването на определени условия за използването им.

               (6)

               Поради това е целесъобразно да бъде одобрено веществото C(M)IT/MIT (3:1) за използване в биоциди за продуктови типове 2, 4, 6, 11, 12 и 13 при спазването на определени спецификации и условия.

               (7)

               За използване в продуктов тип 4 при оценката не е разгледано включването на съдържащи C(M)IT/MIT (3:1) биоциди в материали и предмети, предназначени да влизат в пряк или непряк контакт с храни по смисъла на член 1, параграф 1 от Регламент (ЕО) № 1935/2004 на Европейския парламент и на Съвета (5). За такива материали може да се наложи установяването на конкретни допустими граници за миграция в храната, както е посочено в член 5, параграф 1, буква д) от посочения регламент. Поради това одобрението следва да не обхваща такава употреба, освен ако Комисията е определила такива допустими граници или в съответствие с посочения регламент е било установено, че такива допустими граници не са необходими.

               (8)

               Тъй като в C(M)IT/MIT (3:1) отговаря на критериите за класификация като кожен сенсибилизатор от категория 1 съгласно определението в приложение I към Регламент (ЕО) № 1272/2008 на Европейския парламент и на Съвета (6), изделията, които са третирани с C(M)IT/MIT (3:1) или съдържат C(M)IT/MIT (3:1), следва да бъдат съответно етикетирани при пускането им на пазара.

               (9)

               Преди одобряването на дадено активно вещество следва да се осигури разумен срок, за да се даде възможност на заинтересованите страни да предприемат мерките за подготовка, необходими за спазването на новите изисквания.

               (10)

               Мерките, предвидени в настоящия регламент, са в съответствие със становището на Постоянния комитет по биоцидите,

         ПРИЕ НАСТОЯЩИЯ РЕГЛАМЕНТ:
   Член 1
   C(M)IT/MIT (3:1) се одобрява като активно вещество за използване в биоциди за продуктови типове 2, 4, 6, 11, 12 и 13 при спазване на спецификациите и условията, посочени в приложението.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 1 февруари 2016 година.

            За Комисията

            Председател

         Jean-Claude JUNCKER

      (1)  ОВ L 167, 27.6.2012 г., стр. 1.

      (2)  Делегиран регламент (ЕС) № 1062/2014 на Комисията от 4 август 2014 г. относно работната програма за системно проучване на всички съществуващи активни вещества, съдържащи се в биоциди, посочени в Регламент (ЕС) № 528/2012 на Европейския парламент и на Съвета (ОВ L 294, 10.10.2014 г., стр. 1).

      (3)  Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).

      (4)  Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (ОВ L 325, 11.12.2007 г., стр. 3).

      (5)  Регламент (ЕО) № 1935/2004 на Европейския парламент и на Съвета от 27 октомври 2004 г. относно материалите и предметите, предназначени за контакт с храни, и за отмяна на Директиви 80/590/ЕИО и 89/109/ЕИО (ОВ L 338, 13.11.2004 г., стр. 4).

      (6)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).

      ПРИЛОЖЕНИЕ

                  Общоприето наименование

                  Наименование по IUPAC
                  Идентификационни номера

                  Минимална степен на чистота на активното вещество (1)

                  Дата на одобрението

                  Дата на изтичане на одобрението

                  Продуктов тип

                  Специални условия

                  C(M)IT/MIT (3:1)

                  Наименование по IUPAC:
                  Реакционна маса на 5-хлоро-2-метил-2h-изотиазол-3-он и 2-метил-2h-изотиазол-3-он (3:1)
                  ЕО №: не се прилага
                  CAS №: 55965-84-9

                  579 g/kg (теоретично изчислена спецификация за сухото тегло)
                  Активното вещество се произвежда като технически концентрат (ТК) с различни разтворители и стабилизатори.

                  1 юли 2017 г.

                  30 юни 2027 г.

                  2

                  При оценката на продукта трябва да се обърне особено внимание на експозициите, рисковете и ефикасността, свързани с всякакви видове употреба, обхванати от заявлението за издаване на разрешение, но неразгледани в оценката на риска на активното вещество на равнището на Съюза.
                  Разрешенията за биоциди се предоставят при следните условия:
                  За професионалните ползватели се установяват процедури за безопасна работа и подходящи организационни мерки. В случаите, в които експозицията не може да бъде намалена до приемливо равнище с други средства, продуктите трябва да се използват с подходящи лични предпазни средства.
                  Пускането на пазара на третирани изделия се извършва при изпълнение на следното условие:
                  Лицето, което отговаря за пускането на пазара на дадено изделие, третирано с C(M)IT/MIT (3:1) или съдържащо C(M)IT/MIT (3:1), гарантира, че върху етикета на третираното изделие се съдържа информацията, посочена в член 58, параграф 3, втора алинея от Регламент (ЕС) № 528/2012.

                  4

                  При оценката на продукта трябва да се обърне особено внимание на експозициите, рисковете и ефикасността, свързани с всякакви видове употреба, обхванати от заявлението за издаване на разрешение, но неразгледани в оценката на риска на активното вещество на равнището на Съюза.
                  Разрешенията за биоциди се предоставят при следните условия:

                              1)

                              За професионалните ползватели се установяват процедури за безопасна работа и подходящи организационни мерки. В случаите, в които експозицията не може да бъде намалена до приемливо равнище с други средства, продуктите трябва да се използват с подходящи лични предпазни средства.

                              2)

                              Предвид установените рискове за професионалните ползватели биоцидите трябва да се натоварват само чрез автоматизирани системи, освен ако може да се докаже, че рисковете могат да бъдат сведени до приемливо равнище по други начини.

                              3)

                              За продукти, които могат да доведат до наличието на остатъчни вещества в храни или фуражи, се проверява необходимостта от определяне на нови или изменяне на съществуващите максимално допустими граници на остатъчните вещества (МДГОВ) в съответствие с Регламент (ЕО) № 470/2009 на Европейския парламент и на Съвета (2) или с Регламент (ЕО) № 396/2005 на Европейския парламент и на Съвета (3), като се предприемат всички подходящи мерки за ограничаване на риска, за да се гарантира, че приложимите МДГОВ няма да бъдат превишени.

                              4)

                              Продуктите не се включват в материали и изделия, предназначени за контакт с храни по смисъла на член 1, параграф 1 от Регламент (ЕО) № 1935/2004, освен ако Комисията е определила конкретни допустими граници за миграция на C(M)IT/MIT (3:1) в храни или в съответствие с посочения регламент е било установено, че такива допустими граници не са необходими.

                        Пускането на пазара на третирани изделия се извършва при изпълнение на следното условие:
                  Лицето, което отговаря за пускането на пазара на дадено изделие, третирано с C(M)IT/MIT (3:1) или съдържащо C(M)IT/MIT (3:1), гарантира, че върху етикета на третираното изделие се съдържа информацията, посочена в член 58, параграф 3, втора алинея от Регламент (ЕС) № 528/2012.

                  6

                  При оценката на продукта трябва да се обърне особено внимание на експозициите, рисковете и ефикасността, свързани с всякакви видове употреба, обхванати от заявлението за издаване на разрешение, но неразгледани в оценката на риска на активното вещество на равнището на Съюза.
                  Разрешенията за биоциди се предоставят при следните условия:

                              1)

                              За промишлените и професионалните ползватели се установяват процедури за безопасна работа и подходящи организационни мерки. В случаите, в които експозицията не може да бъде намалена до приемливо равнище с други средства, продуктите трябва да се използват с подходящи лични предпазни средства.

                              2)

                              Предвид установените рискове за околната среда биоцидите не трябва да се използват за запазване на хартиена каша и течности за обработка на хартия, освен ако може да се докаже, че рисковете могат да бъдат сведени до приемливо равнище.

                        Пускането на пазара на третирани изделия се извършва при изпълнение на следното условие:

                              1)

                              Предвид установените рискове за здравето на човека, смесите, третирани с C(M)IT/MIT (3:1) или включващи C(M)IT/MIT (3:1) и пуснати на пазара за употреба от масовия потребител, не трябва да съдържат C(M)IT/MIT (3:1) в концентрация, определяща класифицирането им като кожни сенсибилизатори, освен ако експозицията може да бъде избегната с други средства, различни от използването на лични предпазни средства.

                              2)

                              Предвид установените рискове за здравето на човека, течните детергенти, третирани с C(M)IT/MIT (3:1) или включващи C(M)IT/MIT (3:1) и пуснати на пазара за употреба от професионални ползватели, не трябва да съдържат C(M)IT/MIT (3:1) в концентрация, определяща класифицирането им като кожни сенсибилизатори, освен ако експозицията може да бъде избегната с други средства, различни от използването на лични предпазни средства.

                              3)

                              Предвид установените рискове за здравето на човека, смесите, третирани с C(M)IT/MIT (3:1) или включващи C(M)IT/MIT (3:1), различни от течните детергенти, и пуснати на пазара за употреба от професионални ползватели, не трябва да съдържат C(M)IT/MIT (3:1) в концентрация, определяща класифицирането им като кожни сенсибилизатори, освен ако експозицията може да бъде избегната, включително чрез използване на лични предпазни средства.

                              4)

                              Лицето, което отговаря за пускането на пазара на дадено изделие, третирано с C(M)IT/MIT (3:1) или съдържащо C(M)IT/MIT (3:1), гарантира, че върху етикета на третираното изделие се съдържа информацията, посочена в член 58, параграф 3, втора алинея от Регламент (ЕС) № 528/2012.

                  11

                  При оценката на продукта трябва да се обърне особено внимание на експозициите, рисковете и ефикасността, свързани с всякакви видове употреба, обхванати от заявлението за издаване на разрешение, но неразгледани в оценката на риска на активното вещество на равнището на Съюза.
                  Разрешенията за биоциди се предоставят при следните условия:

                              1)

                              За професионалните ползватели се установяват процедури за безопасна работа и подходящи организационни мерки. В случаите, в които експозицията не може да бъде намалена до приемливо равнище с други средства, продуктите трябва да се използват с подходящи лични предпазни средства.

                              2)

                              Предвид установените рискове за околната среда не се разрешава употребата на продуктите за запазване на течности за проявяване на снимки, на разтвори за обработка на дървесина, както и за употреба в обширни открити рециркулационни охладителни системи, освен ако може да се докаже, че рисковете могат да се намалят до приемливо равнище.

                              3)

                              Предвид установените рискове за околната среда и освен ако може да се докаже, че рисковете могат да бъдат сведени до приемливо равнище, върху етикетите и в информационните листове за безопасност (когато има такива) се посочва, че:

                                          а)

                                          За употреба в малки открити рециркулационни охладителни системи трябва да се вземат мерки за намаляване на прякото замърсяване на земната среда чрез отлагане от въздуха.

                                          б)

                                          За употреби, различни от посочената в условие 2, отпадъчните води от съоръженията трябва да бъдат насочени към пречиствателни станции за отпадъчни води.

                        Пускането на пазара на третирани изделия се извършва при изпълнение на следното условие:
                  Лицето, което отговаря за пускането на пазара на дадено изделие, третирано с C(M)IT/MIT (3:1) или съдържащо C(M)IT/MIT (3:1), гарантира, че върху етикета на третираното изделие се съдържа информацията, посочена в член 58, параграф 3, втора алинея от Регламент (ЕС) № 528/2012.

                  12

                  При оценката на продукта трябва да се обърне особено внимание на експозициите, рисковете и ефикасността, свързани с всякакви видове употреба, обхванати от заявлението за издаване на разрешение, но неразгледани в оценката на риска на активното вещество на равнището на Съюза.
                  Разрешенията за биоциди се предоставят при следните условия:

                              1)

                              За професионалните ползватели се установяват процедури за безопасна работа и подходящи организационни мерки. В случаите, в които експозицията не може да бъде намалена до приемливо равнище с други средства, продуктите трябва да се използват с подходящи лични предпазни средства.

                              2)

                              Предвид установените рискове за околната среда не се разрешава употребата на продуктите в разположени в морето инсталации, освен ако може да се докаже, че рисковете могат да бъдат сведени до приемливо равнище.

                              3)

                              Предвид установените рискове за здравето на човека, върху етикетите и в информационните листове за безопасност (когато има такива) на разрешените продукти за употреба в разположени в морето инсталации се посочва, че промивните сондажни течности не съдържат C(M)IT/MIT (3:1) в концентрация, определяща класифицирането им като кожни сенсибилизатори, освен ако могат да се установят процедури за безопасна работа и подходящи организационни мерки за работниците.

                              4)

                              Предвид установените рискове за околната среда, върху етикетите и в информационните листове за безопасност на разрешените продукти за употреба във фабрики за хартия се посочва, че индустриалните отпадъци от съоръженията, които се депонират във води след механично/химическо третиране в пречиствателна станция за отпадъчни води, трябва да са разредени по подходящ начин, освен ако може да се докаже, че рисковете могат да бъдат сведени до приемливо равнище по други начини.

                        Пускането на пазара на третирани изделия се извършва при изпълнение на следното условие:
                  Лицето, което отговаря за пускането на пазара на дадено изделие, третирано с C(M)IT/MIT (3:1) или съдържащо C(M)IT/MIT (3:1), гарантира, че върху етикета на третираното изделие се съдържа информацията, посочена в член 58, параграф 3, втора алинея от Регламент (ЕС) № 528/2012.

                  13

                  При оценката на продукта трябва да се обърне особено внимание на експозициите, рисковете и ефикасността, свързани с всякакви видове употреба, обхванати от заявлението за издаване на разрешение, но неразгледани в оценката на риска на активното вещество на равнището на Съюза.
                  Разрешенията за биоциди се предоставят при следните условия:

                              1)

                              За професионалните ползватели се установяват процедури за безопасна работа и подходящи организационни мерки. В случаите, в които експозицията не може да бъде намалена до приемливо равнище с други средства, продуктите трябва да се използват с подходящи лични предпазни средства.

                              2)

                              Предвид установените рискове за професионалните ползватели поставянето на продуктите в течности за обработка на метали трябва да бъде полу- или изцяло автоматизирано, освен ако може да се докаже, че рисковете могат да бъдат сведени до приемливо равнище по други начини.

                              3)

                              Предвид установените рискове за професионалните ползватели, в информационните листове за безопасност (когато има такива) се посочва, че продуктите не трябва да се използват в течности за обработка на метали в концентрация, определяща класифицирането им като кожни сенсибилизатори, освен ако може да се докаже, че рисковете могат да бъдат сведени до приемливо равнище по други начини.

                        Пускането на пазара на третирани изделия се извършва при изпълнение на следното условие:
                  Лицето, което отговаря за пускането на пазара на дадено изделие, третирано с C(M)IT/MIT (3:1) или съдържащо C(M)IT/MIT (3:1), гарантира, че върху етикета на третираното изделие се съдържа информацията, посочена в член 58, параграф 3, втора алинея от Регламент (ЕС) № 528/2012.

         (1)  Посочената в тази колона чистота беше минималната степен на чистота на активното вещество, използвано за оценката, извършена в съответствие с член 16, параграф 2 от Директива 98/8/ЕС. Активното вещество в пуснатия на пазара продукт може да бъде със същата или различна чистота, ако е доказана техническата му равностойност с оцененото активно вещество.

         (2)  Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета (ОВ L 152, 16.6.2009 г., стр. 11).

         (3)  Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1).


title: Регламент за изпълнение (ЕС) № 1174/2012 на Комисията от 5 декември 2012 година за одобрение на минимална промяна в спецификацията на название, вписано в регистъра на защитените наименования за произход и на защитените географски указания [Abbacchio Romano (ЗГУ)]

text:
               11.12.2012

               BG

               Официален вестник на Европейския съюз

               L 337/15

         РЕГЛАМЕНТ ЗА ИЗПЪЛНЕНИЕ (ЕС) № 1174/2012 НА КОМИСИЯТА
   от 5 декември 2012 година
   за одобрение на минимална промяна в спецификацията на название, вписано в регистъра на защитените наименования за произход и на защитените географски указания [Abbacchio Romano (ЗГУ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1), и по-специално член 7, параграф 4, първа алинея от него,
   като има предвид, че:

               (1)

               В съответствие с член 9, параграф 1, първа алинея от Регламент (ЕО) № 510/2006 Комисията разгледа заявката на Италия за одобрение на промяна на елементи в спецификацията на защитеното географско указание „Abbacchio Romano“, регистрирано по силата на Регламент (ЕО) № 507/2009 на Комисията (2).

               (2)

               Целта на заявката е спецификацията да бъде изменена, като се промени срокът за поставяне на отличителния знак върху агнетата.

               (3)

               Комисията разгледа съответната промяна и стигна до заключението, че тя е обоснована. Тъй като по смисъла на член 9 от Регламент (ЕО) № 510/2006 промяната е минимална, Комисията може да я одобри, без да прибягва до процедурата, описана в членове 5, 6 и 7 от посочения регламент,

         ПРИЕ НАСТОЯЩИЯ РЕГЛАМЕНТ:
   Член 1
   Спецификацията на защитеното географско указание „Abbacchio Romano“ се изменя в съответствие с приложение I към настоящия регламент.
   Член 2
   Единният документ, в който се посочват основните елементи на спецификацията, е включен в приложение II към настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 декември 2012 година.

            За Комисията, от името на председателя,
         Dacian CIOLOȘ

            Член на Комисията

      (1)  ОВ L 93, 31.3.2006 г., стр. 12.

      (2)  ОВ L 151, 16.6.2009 г., стр. 27.

      ПРИЛОЖЕНИЕ I
      Одобрява се следната промяна в спецификацията на защитеното географско указание „Abbacchio Romano“:
      удължава се срокът за поставяне на отличителния знак за ЗГУ „Abbacchio Romano“ върху агнетата. Той се удължава от 10 на не повече от 20 дни след раждането на животните.

      ПРИЛОЖЕНИЕ II

         ЗАЯВКА ЗА ПРОМЕНИ

      Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни.

         Заявка за промени съгласно член 9

         „ABBACCHIO ROMANO“

      ЕО №: IT-PGI-0105-0972-23.2.2012

         ЗГУ ( Х ) ЗНП ( )

      1.   Рубрика от спецификацията на продукта, която подлежи на промяна

                  —

                  

                  Наименование на продукта

                  —

                  

                  Описание на продукта

                  —

                  

                  Географски район

                  —

                  ☒

                  Доказателство за произход

                  —

                  

                  Метод на производство

                  —

                  

                  Връзка

                  —

                  

                  Етикетиране

                  —

                  

                  Национални изисквания

                  —

                  

                  Друго [посочва се]

            2.   Вид на промяната/промените

                  —

                  ☒

                  Промяна в единния документ или в резюмето

                  —

                  

                  Промяна в спецификацията на регистрирано ЗНП или ЗГУ, за които не е публикуван нито единен документ, нито резюме

                  —

                  

                  Промяна в спецификацията, за която не се изисква промяна в публикувания единен документ (член 9, параграф 3 от Регламент (ЕО) № 510/2006)

                  —

                  

                  Временна промяна в спецификацията като последица от налагането на задължителни санитарни или фитосанитарни мерки от страна на публичните органи (член 9, параграф 4 от Регламент (ЕО) № 510/2006)

            3.   Промяна/промени:

      Точка 4.4 Доказателство за произход: искането е за удължаване на срока за поставяне на отличителния знак за ЗГУ „Abbacchio Romano“ до 20 дни след раждането на животните вместо сегашните 10.
      Искането е свързано с необходимостта да се избегне инфектиране на ушната мида, което в някои случаи води до унищожаване на кланичния труп със съответните финансови щети за селскостопанските производители. Подобни случаи са регистрирани най-вече в периоди на горещини.

         ЕДИНЕН ДОКУМЕНТ

      Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни

         „ABBACCHIO ROMANO“

      ЕО №: IT-PGI-0105-0972-23.2.2012

         ЗГУ ( Х ) ЗНП ( )

      1.   Наименование

      „Abbacchio Romano“
      2.   Държава членка или трета държава

      Италия
      3.   Описание на земеделския продукт или храна

      3.1.   Вид продукт

                  Клас 1.1. —

                  Прясно месо (и карантия)

            3.2.   Описание на продукта, за който се отнася наименованието от точка 1

      Защитеното географско указание (ЗГУ) „Abbacchio Romano“ обхваща агнетата, които са родени, отгледани и заклани в областта, посочена в точка 4. Месото от „Abbacchio Romano“, предлагано на пазара, притежава следните характеристики:
      цвят: светлорозов, с бяла покривна тлъстина;
      текстура: фина;
      консистенция: плътна, леко прошарена с тлъстина.
      ЗГУ „Abbacchio Romano“ може да бъде предлагано на пазара за консумация цяло и/или разфасовано по следния начин: цял труп, половин труп, получен посредством сагитален разрез на кланичния труп на две симетрични части; плешка; бут; котлети; глава и вътрешности (сърце, бял дроб и черен дроб).
      Кланичният труп на „Abbacchio Romano“ трябва да притежава следните характеристики: тегло на студения одран кланичен труп с главата и вътрешностите: максимум 8 kg; цвят на месото: светлорозов (отчитането се извършва върху вътрешните мускули на стомашната стена); консистенция на мускулната маса: твърда (без серуми); цвят на тлъстината: бял; консистенция на тлъстината: твърда (отчитането се извършва върху мастната тъкан над първия опашен прешлен при стайна температура 18-20 °C); мастно покритие: външната повърхност на кланичният труп е с умерено покритие, без то да е прекомерно около бъбреците.
      3.3.   Суровини (само за преработени продукти)

      Суровината за ЗГУ „Abbacchio Romano“ се състои от месото и други части от мъжките и женските агнета от най-разпространените в географския район породи: Sarda и нейните кръстоски, Comisana и нейните кръстоски, Sopravissana и нейните кръстоски, Massese и нейните кръстоски, Merinizzata Italiana и нейните кръстоски. Агнетата се колят между 28-ия и 40-ия ден след раждането, така че мъртвото тегло на екземплярите да е не повече от 8 kg. Освен това животните, предназначени за производството на ЗГУ „Abbacchio Romano“, трябва да бъдат идентифицирани до 20 дни след раждането си посредством поставена на лявото ухо марка с формата на лента или копче, на чиято предна част е изписан буквено-цифреният идентификационен код на стопанството, а на задната — поредният номер на животното.
      3.4.   Фураж (само за продукти от животински произход)

      Агнетата трябва да бъдат хранени с майчино мляко (естествено кърмене). Позволено е то да се допълва с естествена паша и диви растения.
      Овцете майки се хранят на естествените пасища, пасищни ливади и тревни площи, които са типични за определения географски район, посочен в точка 4. Позволено е храната им да се допълва със сухи фуражи и концентрати, но не и със синтезирани вещества и генетично модифицирани организми.
      3.5.   Специфични етапи на производството, които трябва да бъдат извършени в определения географски район

      Раждането, отглеждането и клането трябва да се извършват на територията на област Lazio.
      3.6.   Специфични правила за рязане, настъргване, опаковане и др.

      —
      3.7.   Специфични правила за етикетиране

      Месото на „Abbacchio Romano“ трябва да се предлага на пазара с маркировка, представляваща специфично лого, която гарантира произхода и автентичността на продукта.
      Маркировката се поставя в кланицата. Месото се предлага на пазара в опаковки според разфасовките, описани в точка 3.2.
      Върху опаковките задължително се поставя етикет, на който освен графичния символ на Общността, съответната информация и необходимите съгласно изискванията на закона данни, са изписани с ясен и четлив шрифт следните допълнителни сведения:

                  —

                  означението „Abbacchio Romano“ трябва да бъде посочено ясно и трайно със значително по-голям шрифт, който изпъква на фона на всички други надписи, и да бъде придружено от формулировката „Indicazione geografica protetta“ и/или „I.G.P.“ („защитено географско указание“ и/или „ЗГУ“),

                  —

                  логото трябва да бъде отпечатано върху повърхността на кланичния труп по външната страна на разфасовките,

                  —

                  логото представлява очертан квадрат, съставен от три цветни линии — зелена, бяла и червена, който в горната си част е прекъснат от една вълнообразна червена линия, свързана с червена елипса, намираща се в очертания квадрат и съдържаща стилизирана агнешка глава. Долната част на очертанието е прекъсната от надпис с червени главни букви „I.G.P.“ (ЗГУ). В долната част на очертания квадрат е изписано наименованието на продукта „ABBACCHIO“ с жълти главни букви и „ROMANO“ с червени главни букви.

            Означението „Abbacchio Romano“ трябва да е изписано на италиански език.
      4.   Кратко определение на географския район

      Цялата територия на област Lazio.
      5.   Връзка с географския район

      5.1.   Специфична характеристика на географския район

      Почвата и климатът на област Lazio позволяват отглеждането на овцете да се извършва при възможно най-благоприятни условия за животните. Районът се характеризира с разнообразна природа, варовикови и вулканични хълмове, възвишения, алувиални равнини, средна годишна температура между 13 и 16 °C и годишно количество на валежите, което по крайбрежието е минимум 650 mm, в равнините във вътрешността — от 1 000 до 1 500 mm, а в планините Terminillo и Simbruini — между 1 800 и 2 000 mm.
      Агнетата се отглеждат на свобода или в полусвободно състояние и се хранят с майчино мляко. Овцете майки се хранят по естествените пасища, пасищни ливади и тревни площи, които са типични за определения географски район, посочен в точка 4. Агнетата и овцете майки не се подлагат на угояване, стресираща околна среда и/или захранване с хормони с цел увеличаване на производителността. През лятото е позволена традиционната планинска лятна паша.
      5.2.   Специфична характеристика на продукта

      Месото на „Abbacchio Romano“ се отличава със своя светлорозов цвят и наличието на бяла покривна мазнина, фината текстура и плътната, леко прошарена с тлъстина консистенция. Благодарение на тези свои характеристики „Abbacchio Romano“ се ползва с особено място в кулинарните традиции на областта и е основна съставка в близо сто рецепти, типични за Рим и околните селища.
      5.3.   Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ)

      Силната връзка на „Abbacchio Romano“ със селскостопанските традиции в областта датира от най-далечни времена, което личи не само от важното място, заемано от овцевъдството в икономиката и традициите на област Lazio, но най-вече от репутацията на продукта сред потребителите. Природните фактори позволяват на овцете майки да се хранят на естествените и пасищните ливади и това придава специфични свойства на млякото, което бозаят агнетата, като по този начин се постига изключително съчетание на фактори с благоприятно въздействие върху качеството на месото, а оттам — и върху запазването на неговите типични характеристики. Продуктът със ЗГУ има особено място в кулинарните традиции на района, като играе съществена роля в римската кухня и тази на област Lazio като цяло, тъй като е в основата на близо сто различни ястия. От социална гледна точка връзката между продукта и района личи от провежданите на цялата територия на област Lazio многобройни събори и празници, посветени на „Abbacchio Romano“. Типична е и употребата на характерната за римското наречие дума abbacchio, която се използва еднозначно в област Lazio и за която „Vocabulario romanesco“ на Chiappino дава следната дефиниция: „abbacchio (т.е. агне) е малкото на овцата, което все още бозае или е току-що отбито, a agnello (т.е. шиле) е малкото на овцата, което е почти едногодишно и вече е стригано два пъти. Във Флоренция не се прави разлика между двете и се използва само думата agnello“. Така също за цялата поредица от дейности, свързани с отглеждането на този вид агнета, съществуват специфични понятия, характерни за римското наречие, като например думите sbacchiatura или abbacchiatura (клане на агнета).

         Препратка към публикуваната спецификация

      http://www.politicheagricole.it/flex/cm/pages/ServeBLOB.php/L/IT/IDPagina/3335
      или на началната страница на Министерството на земеделието, храните и горската политика (www.politicheagricole.it), където директен достъп до документа се получава от опцията „Qualità e sicurezza“ (в горния десен ъгъл на екрана) и след това се избира „Disciplinari di Produzione all’esame dell’UE“.


title: Регламент за изпълнение (ЕС) № 293/2011 на Комисията от 23 март 2011 година за определяне на коефициент на разпределение, отхвърляне на допълнителни заявления и закриване на периода за подаване на заявления за наличните количества извънквотна захар, предназначени за продажба на пазара на Съюза при намалена такса за свръхпроизводство

text:
               25.3.2011

               BG

               Официален вестник на Европейския съюз

               L 79/8

         РЕГЛАМЕНТ ЗА ИЗПЪЛНЕНИЕ (ЕС) № 293/2011 НА КОМИСИЯТА
   от 23 март 2011 година
   за определяне на коефициент на разпределение, отхвърляне на допълнителни заявления и закриване на периода за подаване на заявления за наличните количества извънквотна захар, предназначени за продажба на пазара на Съюза при намалена такса за свръхпроизводство
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1),
   като взе предвид Регламент (ЕС) № 222/2011 на Комисията от 3 март 2011 г. за определяне на извънредни мерки относно пускането на извънквотна захар и изоглюкоза на пазара на Съюза при намалена такса за свръхпроизводство за пазарната 2010/2011 година (2), и по-специално член 5 от него,
   като има предвид, че:

               (1)

               Количествата, включени в заявленията за сертификат за извънквотна захар, подадени от 14 март 2011 г. до 18 март 2011 г., за които е съобщено на Комисията, надвишават пределните граници, определени в член 1 от Регламент (ЕС) № 222/2011.

               (2)

               Следователно, в съответствие с член 5 от Регламент (ЕС) № 222/2011, е необходимо да се определи коефициент на разпределение, който държавите-членки да прилагат към количествата, включени във всяко заявление за сертификат, за което се съобщава, да се отхвърлят заявленията, за които все още не е съобщено, и да се закрие периодът за подаване на заявления.

               (3)

               За да се даде възможност за действие преди издаване на сертификатите, за които са подадени заявления, настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Количествата, за които са подадени заявления за сертификат за извънквотна захар в съответствие с Регламент (ЕС) № 222/2011 от 14 март 2011 г. до 18 март 2011 г. и които са съобщени на Комисията, се умножават по коефициент на разпределение в размер на 67,106224 %. Заявленията за сертификат, подадени от 21 март 2011 г. до 25 март 2011 г., се отхвърлят и периодът за подаване на заявления за сертификат се закрива, считано от 28 март 2011 г.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 23 март 2011 година.

            За Комисията, от името на председателя,
         José Manuel SILVA RODRÍGUEZ

            Генерален директор на Генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 60, 5.3.2011 г., стр. 6.


title: Регламент за изпълнение (EС) № 479/2014 на Съвета от 12 май 2014 година за изпълнение на Регламент (ЕО) № 560/2005 за налагане на някои специфични ограничителни мерки, насочени към определени лица и стопански субекти, с оглед ситуацията в Кот д'Ивоар

text:
               13.5.2014

               BG

               Официален вестник на Европейския съюз

               L 138/3

         РЕГЛАМЕНТ ЗА ИЗПЪЛНЕНИЕ (EС) № 479/2014 НА СЪВЕТА
   от 12 май 2014 година
   за изпълнение на Регламент (ЕО) № 560/2005 за налагане на някои специфични ограничителни мерки, насочени към определени лица и стопански субекти, с оглед ситуацията в Кот д'Ивоар
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 560/2005 на Съвета от 12 април 2005 г. за налагане на някои специфични ограничителни мерки, насочени към определени лица и стопански субекти, с оглед ситуацията в Кот д'Ивоар (1), и по-специално член 11а, параграф 2 от него,
   като има предвид, че:

               (1)

               На 12 април 2005 г. Съветът прие Регламент (ЕО) № 560/2005.

               (2)

               Съветът извърши преглед на списъка, посочен в приложение IА към Регламент (ЕО) № 560/2005 в съответствие с член 11а, параграф 6 от посочения регламент.

               (3)

               Съветът установи, че вече няма основания за запазване на едно лице в списъка от приложение IA към Регламент (ЕО) № 560/2005.

               (4)

               Наред с това следва да се актуализира информацията, отнасяща се до две лица от списъка в приложение IA към Регламент (ЕО) № 560/2005.

               (5)

               Следователно Регламент (ЕО) № 560/2005 следва да бъде изменен съответно,

         ПРИЕ НАСТОЯЩИЯ РЕГЛАМЕНТ:
   Член 1
   Приложение IА към Регламент (ЕО) № 560/2005 се изменя съгласно посоченото в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 12 май 2014 година.

            За Съвета

            Председател

         C. ASHTON

      (1)  ОВ L 95, 14.4.2005 г., стр. 1.

      ПРИЛОЖЕНИЕ
      Приложение IA към Регламент (ЕО) № 560/2005 се изменя, както следва:

                  I.

                  Вписването относно следното лице се заменя със следното:

                              Име (и евентуални псевдоними)

                              Идентификационни данни

                              Основания за включване в списъка

                              4.

                              Marcel Gossio

                              Роден на 18 февруари 1951 г. в Adjamé.
                              Пaспорт №: 08AA14345 (вероятно изтекъл на 6 октомври 2013 г.)

                              Има издадена международна заповед за задържането му. Замесен в отклоняването на обществени средства и във финансирането и въоръжаването на милициите.
                              Ключова фигура във финансирането на клана Гбагбо и милициите. Той е и централна фигура в рамките на незаконния трафик на оръжие.
                              Поради значителните средства, които е отклонил, и познаването на незаконните мрежи за въоръжаване, той продължава да бъде риск за стабилността и сигурността на Кот д'Ивоар.

                  II.

                  Вписването относно следното лице се заменя както следва:
                  „Justin Koné Katina“ се заменя със „Justin Koné Katinan“.

                  III.

                  Вписването относно следното лице се заличава:
                  Oulaï Delafosse.


title: Регламент за изпълнение (ЕС) 2015/489 на Комисията от 23 март 2015 година за разрешаване на селенометионин, получен от Saccharomyces cerevisiae NCYC R645, като фуражна добавка за всички видове животни  Текст от значение за ЕИП

text:
               24.3.2015

               BG

               Официален вестник на Европейския съюз

               L 78/5

         РЕГЛАМЕНТ ЗА ИЗПЪЛНЕНИЕ (ЕС) 2015/489 НА КОМИСИЯТА
   от 23 март 2015 година
   за разрешаване на селенометионин, получен от Saccharomyces cerevisiae NCYC R645, като фуражна добавка за всички видове животни
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
   като има предвид, че:

               (1)

               В Регламент (ЕО) № 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето на такова разрешение.

               (2)

               В съответствие с член 7 от Регламент (ЕО) № 1831/2003 беше подадено заявление за разрешаването на селенометионин, получен от Saccharomyces cerevisiae NCYC R645. Посоченото заявление бе придружено от данните и документите, изисквани съгласно член 7, параграф 3 от Регламент (ЕО) № 1831/2003.

               (3)

               Заявлението се отнася до разрешаването на препарата селенометионин, органично съединение на селен, като фуражна добавка при всички видове животни, който следва да бъде класифициран в категория „хранителни добавки“.

               (4)

               В становището си от 3 юли 2014 г. (2) Европейският орган за безопасност на храните („Органът“) заключи, че при предложените условия на употреба селенометионин, получен от Saccharomyces cerevisiae NCYC R645, не се отразява неблагоприятно върху здравето на животните или здравето на хората, нито върху околната среда, и че употребата му може да се счита за ефикасен източник на селен за всички видове животни. Органът не счита, че са необходими специални изисквания за мониторинг след пускането на пазара. Той също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.

               (5)

               При оценката на селенометионин, получен от Saccharomyces cerevisiae NCYC R645, беше установено, че предвидените в член 5 от Регламент (ЕО) № 1831/2003 условия за издаване на разрешение са изпълнени. Поради това употребата на посочения препарат следва да бъде разрешена съгласно предвиденото в приложението към настоящия регламент.

               (6)

               Органът стигна до заключението, че ограничението по отношение на добавянето на органичен селен, установено за други органични съединения на селена, следва да се прилага и за селенометионин, получен от Saccharomyces cerevisiae NCYC R645. Освен това ако към фуража се добавят и други съединения на селена, добавянето на органичен селен не следва да надвишава 0,2 mg/kg пълноценен фураж.

               (7)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Разрешава се употребата на посочения в приложението препарат, който принадлежи към категорията „Хранителни добавки“ и към функционалната група „Смеси на елементи с микроконцентрация“, като добавка при храненето на животните при спазване на условията, определени в същото приложение.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 23 март 2015 година.

            За Комисията

            Председател

         Jean-Claude JUNCKER

      (1)  ОВ L 268, 18.10.2003 г., стр. 29.

      (2)  EFSA Journal (Бюлетин на ЕОБХ), 2014; 12(7):3797.

      ПРИЛОЖЕНИЕ

                  Идентификационен номер на добавката

                  Наименование на притежателя на разрешението

                  Добавка

                  Състав, химична формула, описание, метод за анализ

                  Вид или категория на животните

                  Максимална възраст

                  Минимално съдържание

                  Максимално съдържание

                  Други разпоредби

                  Срок на валидност на разрешението

                  селен в mg/kg пълноценен фураж със съдържание на влага 12 %

                     Категория „Хранителни добавки“. Функционална група: „Смеси на елементи с микроконцентрация“

                  3b817

                  —

                  Селенометионин, получен от Saccharomyces cerevisiae NCYC R645
                  (Инактивирани дрожди, обогатени със селен)

                     Характеристика на добавката

                  Препарат от органичен селен:

                              Съдържание на селен: от 2 000 до 2 400 mg Se/kg

                              Органичен селен > 98 % от общото количество селен

                              Селенометионин > 70 % от общото количество селен

                     Характеристика на активното вещество

                              Селенометионин, получен от Saccharomyces cerevisiae NCYC R645

                              Химична формула: C5H11NO2Se

                     Метод за анализ
                      (1)

                  За определяне на селенометионин във фуражната добавка:

                              —

                              обратнофазова високоефективна течна хроматография с UV определяне (RP-HPLC-UV), или

                              —

                              високоефективна течна хроматография и масспектрометрия с индуктивно свързана плазма (HPLC-ICPMS) след тройно протеолитично разграждане.

                        За определяне на общото количество селен във фуражната добавка:

                              —

                              атомноемисионна спектрометрия с индуктивно свързана плазма (ICP-AES),

                              —

                              масспектрометрия с индуктивно свързана плазма (ICPMS).

                        За определяне на общото количество селен в премикси, комбинирани фуражи и фуражни суровини: атомноабсорбционна спектрометрия с генериране на хидриди (HGAAS) след микровълново разлагане (EN 16159:2012).

                  Всички видове

                  —

                  0,50 (общо)

                              1.

                              Добавката се смесва с фуража под формата на премикс.

                              2.

                              За безопасността на потребителите: носене на предпазна дихателна маска, предпазни очила и ръкавици по време на работа.

                              3.

                              Технологичните добавки или фуражните суровини, включени при приготвянето на добавката, трябва да са с потенциал за запрашаване < 0,2 mg селен/m3 въздух.

                              4.

                              В упътването за употреба на добавката и премиксите да се посочат условията за съхранение и устойчивост.

                              5.

                              Максимално добавяне на органичен селен:
                              0,20 mg Se/kg пълноценен фураж със съдържание на влага 12 %.

                  13 април 2025 г.

         (1)  Подробна информация за методите за анализ може да бъде намерена на интернет адреса на референтната лаборатория на Европейския съюз: http://irmm.jrc.ec.europa.eu/EURLs/EURL_feed_additives/authorisation/evaluation_reports/Pages/index.aspx.


title: Регламент за изпълнение (ЕС) № 803/2014 на Комисията от 24 юли 2014 година за изменение на Регламент за изпълнение (ЕС) № 412/2013 на Съвета за налагане на окончателно антидъмпингово мито и окончателно събиране на временното мито, наложено върху вноса на керамични съдове и прибори за сервиране или за кухня с произход от Китайската народна република

text:
               25.7.2014

               BG

               Официален вестник на Европейския съюз

               L 219/33

         РЕГЛАМЕНТ ЗА ИЗПЪЛНЕНИЕ (ЕС) № 803/2014 НА КОМИСИЯТА
   от 24 юли 2014 година
   за изменение на Регламент за изпълнение (ЕС) № 412/2013 на Съвета за налагане на окончателно антидъмпингово мито и окончателно събиране на временното мито, наложено върху вноса на керамични съдове и прибори за сервиране или за кухня с произход от Китайската народна република
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 година за защита срещу дъмпингов внос от страни, които не са членки на Европейския съюз (1) („основния регламент“),
   като взе предвид Регламент за изпълнение (ЕС) № 412/2013 на Съвета от 13 май 2013 г. за налагане на окончателно антидъмпингово мито и окончателно събиране на временното мито, наложено върху вноса на керамични съдове и прибори за сервиране или за кухня с произход от Китайската народна република (2), и по-специално член 3 от него,
   като има предвид, че:
   А.   ПРЕДИШНА ПРОЦЕДУРА

               (1)

               На 13 май 2013 г. с Регламент за изпълнение (ЕС) № 412/2013 Съветът наложи окончателно антидъмпингово мито върху вноса в Съюза на керамични съдове и прибори за сервиране или за кухня („съдове“) с произход от Китайската народна република („КНР“).

               (2)

               При първоначалното разследване голям брой производители износители от КНР заявиха своя интерес. В резултат на това Комисията подбра извадка от производители износители от Китай, които да бъдат разследвани.

               (3)

               Съветът наложи индивидуални митнически ставки за внос на съдове, вариращи от 13,1 % до 23,4 %, на дружествата, включени в извадката, и 17,9 % за останалите оказали съдействие дружества, които не са включени в извадката.

               (4)

               Съветът също така наложи митническа ставка в размер на 36,1 % върху вноса на съдове от китайските дружества, които не са подали информация или не са съдействали при разследването.

               (5)

               Член 3 от Регламент за изпълнение (ЕС) № 412/2013 предвижда, че когато нов производител износител на съдове в КНР представи на Комисията достатъчно доказателства за това, че:

                           1)

                           не е изнасял за Съюза керамични съдове и прибори за сервиране или за кухня през периода на разследването от 1 януари 2011 г. до 31 декември 2011 г. („разследвания период“);

                           2)

                           не е свързан с който и да било от износителите или производителите в КНР, спрямо които са наложени мерките по посочения регламент; и

                           3)

                           действително е изнасял за Съюза разглеждания продукт след разследвания период, на който се основават мерките, или е поел неотменимо договорно задължение да изнесе значително количество за Съюза;

                     тогава член 1, параграф 2 от посочения регламент може да бъде изменен, като на новия производител износител се наложи митническата ставка, приложима за дружествата, оказали съдействие, но които не са включени в извадката, т.е. среднопретеглената митническа ставка от 17,9 %.

         Б.   ЗАЯВЛЕНИЯ ЗА СТАТУТ НА НОВ ПРОИЗВОДИТЕЛ ИЗНОСИТЕЛ

               (6)

               Четири дружества заявиха своя интерес след публикуването на Регламент за изпълнение (ЕС) № 412/2013, като твърдяха, че отговарят на трите критерия, посочени в съображение 5 по-горе, и предоставиха доказателства.

               (7)

               Четирите дружества са производители и износители на разглеждания продукт.

               (8)

               Три от тях са съществували по време на първоначалното разследване, но не са осъществявали износ за Съюза през първоначалния разследван период.

               (9)

               Четвъртото дружество не е съществувало по време на първоначалното разследване и следователно не е осъществявало износ през разследвания период.

               (10)

               Комисията анализира предоставените от четирите дружества доказателства и установи, че всяко от тях отговаря на трите критерия, за да се считат за нови производители износители. В резултат на това техните имена може да бъдат добавени към оказалите съдействие дружества, които не са включени в извадката, както са изброени в приложение I към Регламент за изпълнение (ЕС) № 412/2013.

               (11)

               Четирите дружества и промишлеността на Съюза бяха уведомени за констатациите от настоящото разследване и им беше дадена възможност да представят становищата си. Не бяха получени коментари.

               (12)

               Настоящият регламент е в съответствие със становището на комитета, създаден по силата на член 15, параграф 1 от основния регламент,

         ПРИЕ НАСТОЯЩИЯ РЕГЛАМЕНТ:
   Член 1
   Към списъка на производителите износители от Китайската народна република, изброени в приложение I към Регламент за изпълнение (ЕС) № 412/2013, се добавят следните дружества:

               Дружество

               Допълнителен код по ТАРИК

               Liling Taiyu Porcelain Industries Co., Ltd

               B956

               Liling Xinyi Ceramics Industry Ltd.

               B957

               T&C Shantou Daily Chemical Industry Co., Ltd.

               B958

               Jing He Ceramics Co., Ltd

               B959

         Член 2
   В съответствие с посоченото в член 1, параграф 3 от Регламент за изпълнение (ЕС) № 412/2013, прилагането на индивидуалната антидъмпингова митническа ставка е обвързано с условието на митническите органи на държавите членки да бъде представена валидна търговска фактура, която да отговаря на изискванията, съдържащи се в приложение II към посочения регламент. Ако такава фактура не се представи, се прилага митото, приложимо за „всички други дружества“, посочено в таблицата на член 1, параграф 2 от същия регламент.
   Член 3
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 24 юли 2014 година.

            За Комисията

            Председател

         José Manuel BARROSO

      (1)  ОВ L 343, 22.12.2009 г., стр. 51.

      (2)  ОВ L 131, 15.5.2013 г., стр. 1.


title: Регламент за изпълнение (ЕС) 2016/1394 на Комисията от 16 август 2016 година за изменение на Регламент за изпълнение (ЕС) № 809/2014 на Комисията за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие

text:
               19.8.2016

               BG

               Официален вестник на Европейския съюз

               L 225/50

         РЕГЛАМЕНТ ЗА ИЗПЪЛНЕНИЕ (ЕС) 2016/1394 НА КОМИСИЯТА
   от 16 август 2016 година
   за изменение на Регламент за изпълнение (ЕС) № 809/2014 на Комисията за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 58, параграф 1, букви а) — в), член 59, параграфи 1, 2 и 5 и член 62, параграф 2, буква б) от него,
   като има предвид, че:

               (1)

               В член 19а, параграф 2 от Делегиран регламент (ЕС) № 640/2014 на Комисията (2) се определят правила за намалени административни санкции при свръхдеклариране на площи по схема за помощ или мярка за подпомагане на площ, когато даден бенефициер не е бил санкциониран преди това по съответната схема за помощ или мярка за подпомагане на площ. В съответствие с принципите на добро финансово управление и за да се избегне злоупотреба със системата, както и да се стимулира представянето на правилни декларации в бъдеще, дължимата сума трябва да бъде върната, ако бенефициерът отново подлежи на административната санкция, посочена в членове 19а и 21 от посочения регламент във връзка със съответната схема за помощ или мярка за подпомагане на площ през следващата референтна година. Поради това е обосновано за изпълнението на тази разпоредба да се определи конкретен брой проверки.

               (2)

               Необходимо е да се уточни, че за целите на проверките на място по член 50, параграф 1 от Регламент за изпълнение (ЕС) № 809/2014 на Комисията (3) сумите на авансовите и междинните плащания следва да се включват в предвидения 5-процентен минимален брой проверки на място. Следователно е целесъобразно да се измени член 50, параграф 1, втора алинея от посочения регламент.

               (3)

               Поради това Регламент за изпълнение (ЕС) № 809/2014 следва да бъде съответно изменен.

               (4)

               Комитетът за директните плащания и Комитетът за развитие на селските райони не са представили становище в рамките на срока, определен от председателя,

         ПРИЕ НАСТОЯЩИЯ РЕГЛАМЕНТ:
   Член 1
   Изменение на Регламент за изпълнение (ЕС) № 809/2014
   Регламент за изпълнение (ЕС) № 809/2014 се изменя, както следва:

               1)

               Вмъква се следният член 33а:
               „Член 33а
               Брой допълнителни последващи проверки на място по отношение на бенефициерите, посочени в член 19а, параграф 2 от Делегиран регламент (ЕС) № 640/2014
               1.   Бенефициерите, които са били, в съответствие с член 19а, параграф 2 от Делегиран регламент (ЕС) № 640/2014, предмет на намалена административна санкция за дадена схема за помощ или мярка за подпомагане на площ в резултат на свръхдеклариране, установено в хода на проверка на място, се подлагат на последваща проверка на място за съответната схема за помощ или мярка за подпомагане през следващата референтна година.
               2.   Последващата проверка на място, посочена в параграф 1, не е необходима, ако установеното свръхдеклариране е довело до актуализиране на съответните референтни парцели в системата за идентификация на земеделските парцели, посочена в член 5 от Делегиран регламент (ЕС) № 640/2014 през годината на констатацията.“

               2)

               В член 50, параграф 1 втората алинея се заменя със следното:
               „Когато по операция, подлежаща на проверка на място, са получени авансови или междинни плащания, тези плащания се включват в разходите, обхванати от проверките на място, посочени в първа алинея.“

         Член 2
   Влизане в сила и прилагане
   Настоящият регламент влиза в сила на третия ден след деня на публикуването му в Официален вестник на Европейския съюз.
   Той се прилага по отношение на заявленията за помощ, заявленията за подпомагане и исканията за плащане за референтните години или премийните периоди, започващи от 1 януари 2016 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 август 2016 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 549.

      (2)  Делегиран регламент (ЕС) № 640/2014 на Комисията от 11 март 2014 г. за допълнение на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол и условията за отказ или оттегляне на плащанията и административните санкции, приложими към директните плащания, подпомагането на развитието на селските райони и кръстосаното съответствие (ОВ L 181, 20.6.2014 г., стр. 48).

      (3)  Регламент за изпълнение (ЕС) № 809/2014 на Комисията от 17 юли 2014 г. за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие (ОВ L 227, 31.7.2014 г., стр. 69).


title: Регламент за изпълнение (ЕС) 2016/2080 на Комисията от 25 ноември 2016 година за откриване на тръжна процедура за продажба на обезмаслено мляко на прах

text:
               29.11.2016

               BG

               Официален вестник на Европейския съюз

               L 321/45

         РЕГЛАМЕНТ ЗА ИЗПЪЛНЕНИЕ (ЕС) 2016/2080 НА КОМИСИЯТА
   от 25 ноември 2016 година
   за откриване на тръжна процедура за продажба на обезмаслено мляко на прах
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) 2016/1240 на Комисията от 18 май 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на публичната интервенция и помощта за частно складиране (2), и по-специално член 28 и член 31, параграф 1 от него,
   като има предвид, че:

               (1)

               Предвид настоящото положение на пазара на обезмаслено мляко на прах по отношение на възстановяването на цените и с оглед на високото ниво на интервенционните запаси е целесъобразно да се открие тръжна процедура за продажба на обезмаслено мляко на прах от запаси за публична интервенция в съответствие с Регламент (ЕС) 2016/1240.

               (2)

               С цел да се осигури адекватно управление на продажбите от интервенционни запаси е необходимо да се определи датата, преди която предлаганото за продажба обезмаслено мляко на прах трябва да е постъпило в запасите за публична интервенция.

               (3)

               Съгласно член 28, параграф 4, букви б), в) и г) от Регламент за изпълнение (ЕС) 2016/1240 е необходимо да бъдат определени периодите за подаване на тръжни предложения, минималното количество, за което могат да се подават тръжни предложения, и размерът на обезпечението, което се внася при подаване на тръжно предложение.

               (4)

               За целите на член 31, параграф 1 от Регламент за изпълнение (ЕС) 2016/1240 е необходимо да бъдат определени сроковете, в които държавите членки уведомяват Комисията за всички допустими тръжни предложения.

               (5)

               В интерес на ефикасното администриране държавите членки следва да подават своите уведомления до Комисията в съответствие с Регламент (ЕО) № 792/2009 на Комисията (3).

               (6)

               Комитетът за общата организация на селскостопанските пазари не представи становище в срока, определен от неговия председател,

         ПРИЕ НАСТОЯЩИЯ РЕГЛАМЕНТ:
   Член 1
   Приложно поле
   Продажбата чрез тръжна процедура на обезмаслено мляко на прах, постъпило на склад преди 1 ноември 2015 г., се открива при условията, предвидени в глава III на дял II от Регламент за изпълнение (ЕС) 2016/1240.
   Член 2
   Подаване на тръжни предложения
   1.   Периодът, през който могат да бъдат подавани оферти в отговор на първата частична покана за участие в търг, приключва на 13 декември 2016 г. в 11:00 часа (брюкселско време).
   2.   Периодите, през които могат да бъдат подавани оферти в отговор на втората и последващите частични покани, започват от първия работен ден след края на предходния период. Те приключват в 11:00 часа (брюкселско време) на първия и третия вторник от месеца. През август обаче срокът за подаване на оферти изтича в 11:00 ч. (брюкселско време) на четвъртия вторник, а през декември — в 11:00 часа (брюкселско време) на втория вторник. Ако вторник е официален празничен ден, крайният срок е 11:00 часа (брюкселско време) на предходния работен ден.
   3.   Офертите се подават до одобрените от държавите членки разплащателни агенции (4).
   Член 3
   Количество на оферта и мерна единица
   Минималното количество обезмаслено мляко на прах, за което може да бъде подадена оферта, е 20 тона.
   Предложената цена трябва да бъде цената за 100 kg продукт.
   Член 4
   Обезпечение
   При подаването на оферта за продажбата на обезмаслено мляко на прах, в разплащателната агенция, до която е подадена офертата, се внася обезпечение в размер на 50 EUR/тон.
   Член 5
   Уведомяване на Комисията
   Уведомлението, предвидено в член 31, параграф 1 от Регламент (EС) 2016/1240, се подава до 16:00 часа (брюкселско време) в дните, посочени в член 2 от настоящия регламент, в съответствие с Регламент (EО) № 792/2009.
   Член 6
   Влизане в сила
   Настоящият регламент влиза в сила на третия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 25 ноември 2016 година.

            За Комисията,

            от името на председателя,

         Phil HOGAN

            Член на Комисията

      (1)  ОВ L 347, 20.12.2013 г., стр. 671.

      (2)  ОВ L 206, 30.7.2016 г., стр. 71.

      (3)  Регламент (ЕО) № 792/2009 на Комисията от 31 август 2009 г. за установяване на подробни правила за нотифицирането на Комисията от страна на държавите членки на информацията и документите във връзка с прилагането на общата организация на пазарите, режима на директните плащания, насърчаването на продажбата на селскостопански продукти и правилата, приложими за най-отдалечените райони и малките острови в Егейско море (ОВ L 228, 1.9.2009 г., стр. 3).

      (4)  Адресите на разплащателните агенции са на разположение на уебсайта на Европейската комисия http://ec.europa.eu/agriculture/milk/policy-instruments/index_en.htm